作者:劉辰翁
標題:摸魚兒
內容:渺斜陽、村菸酒市，獨教王謝如此。漁翁夢入江頭絮，寂寂平安西子。東風起。東風起。種桃千樹皆流水。橋邊萬里。甚老子情鍾，明朝後日，又灑送春淚。春過雨，歷歷遠山如洗。暮雲堪共誰倚。諸賢洛下風流散，輕薄紛紛餘幾。聊爾爾。問世事。何如自嗅殘花蕊。金銅劍履。但陌上相逢，摩挲一笑，鑄此幾時矣。